AFRIKAANSE OPSOMMING : Tuberkulose (TB) is wêreldwyd die tweede grootste oorsaak van sterftes weens aansteeklike siektes . Een van die faktore wat betrokke is by die ontwikkeling van die siekte is die genetika van die gasheer, maar die studie van genetiese vatbaarheid vir TB het nog nie voldoende antwoorde opgelewer nie. Die Suid-Afrikaanse Kleurlinge is die grootste bevolkingsgroep in stedelike gebiede van Kaapstad met van die hoogste voorkoms van TB wêreldwyd. Die DST/NRF Sentrum vir Biomediese TB-navorsing aan die Universiteit van Stellenbosch het oor baie jare ’n groep individue uit hierdie gemeenskappe gewerf en bestudeer, met die doel om nuwe TB-vatbaarheidgene te ontdek om die buitengewone voorkoms van TB in die gemeenskap te verklaar. Die groot genotipiese datastelle wat deur die sentrum ingesamel is, is belangrike hulpbronne om die bevolkingsgroep se genetiese samestelling beter te verstaan, en om nuwe hipoteses te skep rakende genetiese faktore wat oorskakeling na siekte kan bewerkstellig. Nuwe toepassings van bestaande statistiese metodes is gebruik om hierdie doelwitte teweeg te bring, en word as vier studies in die verhandeling aangebied. ’n Belangrike oorweging in studies van die genetiese verband met siekte in die Suid-Afrikaanse Kleurling bevolkingsgroep, is die vermenging van herkoms, wat resultate van genetiese studies kan beïnvloed. Dit is die onderwerp van die eerste twee studies. Die eerste studie beskryf die ontwikkeling van ’n paneel van genetiese merkers, wat die herkoms van hierdie bevolkingsgroep beskryf. Die paneel kan gebruik word as ’n koste-effektiewe alternatief tot genoom-wye data om statistiese modelle aan te pas vir die teenwoordigheid van verskillende bevolkingsgroepe in mense se herkoms. Die paneel word in die tweede studie gebruik om die belangrikheid van sodanige aanpassings te demonstreer. ’n Vorige studie het verbande tussen die kleurlinge se herkoms en vatbaarheid vir TB geïdentifiseer, maar ’n beperkte aantal kontrole-pasiënte is in daardie studie gebruik. Herkoms insiggewende merkers is gebruik om die vorige bevindings te ondersoek, en die aansienlike invloed wat herkoms het in die ontwikkeling van TB was bevestig. Nuwe hipoteses rakende genetiese faktore wat vatbaarheid vir TB beïnvloed, word in die derde en vierde studies geskep. Die Suid-Afrikaanse Kleurling bevolkingsgroep het genetiese bydraes van verskeie bevolkings ontvang, wat mag verskil in hul genetiese vatbaarheid vir TB. Die groep kan dus gebruik word om nuwe TB vatbaarheid genetiese variante en hul waarskynlike etniese oorsprong te ontdek. Kartering van genoom-wye herkoms-vermenging is in die derde studie gebruik om areas van die genoom te identifiseer wat moontlik sulke variante huisves. Die studie het ’n aantal nuwe kandidaat TB vatbaarheid gene geïdentifiseer, en ook areas van die genoom verneem as betrokke by TB bevestig. Die vierde studie ondersoek die rol van geengeen interaksies, ’n algemene verduideliking vir die onverklaarde oorerflikheid van komplekse siektes. ’n Aantal interessante geen-geen pare is geïdentifiseer, en ’n paar van hierdie bevindinge is bevestig in ’n groep van Die Gambië.